**ФÆЦИ ЙÆ МÆСЫГ АМАД**

**/Чеджемты Æхсары мысгǽйǽ/**

Литературон-музыкалон

ǽркаст.

**Дзуарыхъǽу**

**Сентябрь 2012 аз**

Сарǽзта йǽ библиотекарь

Хǽуытаты Мирǽ

**(1) ФОНОГРАММА ǼХСАРЫ НЫХАСИМǼ**

**(Хъуысы ирон цагъд, зарǽг «Урс хохы мǽсыг».)**

**1-аг:** Зарǽг нǽ Иры хъǽбысы

Дзыллǽйы фарнǽй – ǽххǽст.

Зарǽг цы бǽстǽйǽ хъуысы,

Амондджын уый у ǽрмǽст!

**Амонǽг 2:** Бǽстǽтǽм байхъус: кǽд ǽмǽ дзы фыдǽлты ныхас, фыдǽлты зарǽг нǽ хъуысы, уǽд уый зон ǽмǽ уыцы адǽм Хуыцауы фарнǽй арфǽгонд нǽ фесты. Фарн та баргǽ у, адǽмǽн сǽ мадǽлон ǽвзаг ǽмǽ сǽ фыдǽлты сфǽлдисгǽ хǽзнатǽ сǽ зǽрдǽты цас арф ǽвǽрд сты, уымǽй.

**Амонǽг 1**: Кǽм цǽрǽм, кǽм цǽуǽм ǽмǽ кǽм бадǽм, уым сǽфт макуы уǽнт нǽ мадǽлон ǽвзаг ǽмǽ нǽ фыдǽлты хорз ǽгъдǽуттǽ.

**Амонǽг 2**:Æфсарм ǽмǽ ǽгъдау кǽм уа, фарн дǽр уыцы къонайы ǽрфысым кǽны. Æхсызгонǽй нǽ фǽнды, нǽ уарзон Ирыстонǽн кады хос чи уыд, фыдǽлты хǽзнатǽ адǽмы рǽгъмǽ цǽстуарзонǽй чи хаста, диссаджы хъуыдытыл сǽ чи ǽфтыдта, уыцы адǽймаджы ǽрымысын.

**2-аг:** Ирон лǽгǽн рагǽй йǽ нысан-ǽхсар,

Заманхъулы райгуырд Чеджемты Æхсар.

72 азы фǽцарди, ныффыста «бынтǽ»,

Æнǽмǽнг уый федта йǽ царды зынтǽ .

**3-аг:** Сǽ «Дурджын бǽрзонд» ыл ǽрǽвǽрдта арм,

Йǽ уыды йын бауагъта адǽмы хъарм.

Сǽ хорзǽхǽй хайджын, ǽнǽмǽнг, уыдис,

Йǽ царды къǽпхǽнтыл ǽдǽрсгǽ цыдис.

**4-ǽм:** Йǽ алы ǽмдзǽвгǽ – ǽнǽхъǽнǽй цард,

Йǽ алы рǽнхъǽй дǽр райхъуысы зард

Ирыстоны кǽмтты, кǽмдǽриддǽр кус,

Йǽ ныхǽстыл зарǽг ǽрвылрайсом хъус.

**5-ǽм:** Нǽ фыдǽлты фарнǽй уый хайджын фǽцис,

Йǽ алы дзырды дǽр ирондзинад уыдис.

Йǽ радио-хъǽлǽс – ныхасы бǽркад.

Ыскодта йǽхицǽн ǽнǽмǽлгǽ кад.

**Амонǽг 1:** Ирыл ǽнувыд чи уыд, уыцы хуыздǽр хъǽбултǽй иу, Ирыстоны адǽмон поэт Чеджемты Æхсарыл ацы аз сǽххǽст уыдайыд 75 азы.

**Амонǽг 2:** Фǽлǽ, хъыгагǽн, 2009 азы 18 июны Цǽгат Ирыстоны Фысджыты цǽдисыл, ирон культурǽйыл ǽрцыд уǽззау зиан: йǽ царды 73 азы къǽсǽрыл бахизгǽйǽ не хсǽнǽй фǽхъуыд Ирыстоны адǽмон поэт, нǽ республикǽйы Фысджыты цǽдисы сǽрдары хǽдивǽг Чеджемты Æхсар Зǽкǽриайы фырт.

**Амонǽг 1:** Уǽздан, хиуылхǽцгǽ, уǽззау зонды хицау адǽймаг уыдис Ирыстоны зарǽггǽнǽг, Цǽгат Ирыстоны поэт, адǽмǽн уарзон, сыхбǽстǽн адджын, Чеджемты Зǽкǽриайы хистǽр фырт Æхсар. Иры дзыллǽ цалынмǽ уой, уǽдмǽ ирон адǽмы зǽрдыл лǽудзǽн Æхсар, зардзысты йын йǽ зарджытǽ, мысдзысты йǽ хорзǽй. Ау, седǽ зарǽгǽй фылдǽр чи ныффыста, 15 чиныджы чи ныффыста, сǽдǽ мелодийǽ фылдǽр адǽмы зǽрдыл чи ǽрлǽууын кодта, уыцы адǽймаджы куыд ис ферох кǽнǽн а зǽххыл?

**Амонǽг 2:** Чеджемты Æхсары бирǽвǽрсыг сфǽлдыстад зынгǽ бынат ǽрцахста ирон адǽмы культурǽйы. Йǽ бирǽ ǽмдзǽвгǽтыл нǽ хуыздǽр композитортǽ ныффыстой зарджытǽ, ǽмǽ адǽмы зǽрдǽтǽм ссардтой уǽрǽх фǽндаг: уыдон арǽх фǽхъуысынц радио ǽмǽ телеуынынадǽй, проффесионалон ǽмǽ хǽдахуыр артисты коллективтǽ сǽ бахастой сǽ концертон программǽтǽм. Йǽ поэтикон уацмысты уый зарыд йǽ райгуырǽн Ирыстоныл, йǽ намысджын адǽмыл ǽмǽ нǽ алǽмǽты ǽрдзыл. Йǽ алы уацмысы дǽр-иу бавǽрдта йǽ зǽрдǽйы цǽхǽр ǽмǽ дзы ирдǽй, бǽлвырдǽй зынд царды рǽстдзинад.

**Амонǽг 1:** Уымǽй уǽлдай Æхсар радиокомитеты кусгǽйǽ бирǽ азты дǽргъы фембырд кодта, нǽ адǽмǽй цы рагон ирон цǽгъдтытǽ, таурǽгътǽ, кадджытǽ, нǽ фольклоры хъǽздыг бынтǽй рохуаты цы стыр хǽзнатǽ баззад, уыдон. Уыцы хъǽздыг бынтǽ та ирон адǽмǽн сты агургǽйǽ - ǽнаргǽ стыр хǽзнатǽ. Чеджемты Æхсары рухс ном ǽнустǽм цǽрдзǽн канд йǽ хионты, йǽ хǽлǽртты зǽрдǽты нǽ, фǽлǽ йǽ бирǽвǽрсыг сфǽлдыстадуарзаг дзыллǽты зǽрдǽты.

**Амонǽг 2:** Ахуыргǽнǽг Хуыцъистаты Надеждǽ Æхсары мысгǽйǽ афтǽ загъта: «Æхсар мǽм зǽды хуызǽн адǽймаг касти, никуы никǽйы бафхǽрдта, хъǽрǽй дзурын зонгǽ дǽр нǽ кодта, уыд адǽймагуарзаг, хǽларзǽрдǽ адǽймаг. Цыма ǽнǽхъǽн дуне уый уǽздандзинад хъахъхъǽдта, афтǽ мǽм касти.»

**Амонǽг 1:** Ǽхсарǽн йǽ хъǽлǽс дǽр уыдис хицǽнхуызон. Радиойǽ кǽнǽ телеуынынадǽй куы дзырдта, уǽд ǽм алчидǽр хъуыста лǽмбынǽгǽй. Ǽвǽццǽгǽн, сǽрмагонд, хицǽнхуызон, тынг зǽрдǽмǽдзǽугǽ ныхǽстǽ кǽй кодта, уый тыххǽй.

**(2) ФОНОГРАММА Ǽхсары ныхасимǽ**

**Амонǽг 2: А**мондджын у уыцы адǽймаг, йǽ фǽстǽ йǽ хорздзинадǽй ныууадзын цы фǽнды, уый ǽрыгонǽй чи бамбары, йǽ адǽмы зǽрдǽтǽм ǽй чи бакǽндзǽн, уыцы фǽндагыл йǽ царды уалдзǽджы чи фǽхǽст вǽййы.

Уыцы амондǽй хайджын фǽци заманхъуйлаг лǽппу Чеджемты Æхсар.

**Амонǽг 1:** Цǽй амондджын уыд уыцы адǽймаг, ирон зарǽгǽй йǽ дзыллǽйы зǽрдǽ чи ссардта ǽмǽ Ирыстонǽн йǽ гыццыл цардǽй дǽр стыр кǽстǽриуǽг чи бакодта.

**Амонǽг 2:**Цǽй диссаджы Хуыцауы уарзон уыд уыцы адǽймаг.

Ирон зарǽг йǽ уыдǽй фылдǽр чи уарзта, бирǽ азты дǽргъы йын арфǽйаг лǽггад чи фǽкодта ǽмǽ йын цырагъау уырдыг чи фǽлǽууыд, уыцы зынгзǽрдǽ, курдиатджын поэт-зарǽггǽнǽг Ирыстоны адǽмон поэт Чеджемты Æхсар!

**Амонǽг 1:** Чеджемты Æхсар ǽмдзǽвгǽтǽ фыссын райдыдта, Заманхъулы астǽуккаг скъолайы ма куы ахуыр кодта, уǽд. Йǽ фыццаг ǽмдзǽвгǽты ǽмбырдгонд «Стъалыты ǽхсǽрдзǽн» ын 1965 азы мыхуыры куы рацыд, уǽд ын поэзиуарзджытǽ ǽмǽ критиктǽ скодтой хорз аргъ.

**Амонǽг 2:** Уыцы аз Æхсар ǽнтыстджынǽй каст фǽци пединституты филологон факультеты ирон хайад ǽмǽ йǽ ргом ноджы тынгдǽр раздǽхта поэзимǽ . Рǽстǽг куыд цыд, афтǽ йǽ авналǽнтǽ уǽрǽхдǽр ǽмǽ вазыгджындǽр кодтой, йǽ иу чиныг цыд иннǽйы фǽстǽ .

**Амонǽг 1:** Амондджын вǽййынц уыцы хъǽубǽстǽ, сыхбǽстǽ, бинонтǽ, хорз лǽгтǽ, хорз хъǽбултǽ кǽцǽй рацǽуы. Заманхъулы хъǽуǽй дǽр бирǽ хорз, номдзыд, хъǽуы кадыл кад чи ǽфтыдта, фидар зонды хицау чи уыд, ахǽм лǽгтǽ рацыд. Уыдонǽй иу уыд Чеджемты Ǽхсар.

**Амонǽг 2:** Адǽмы йǽ уыдǽй фылдǽр чи уарзта, сǽ цинǽй чи рǽзыд ǽмǽ йǽ зǽрдǽ сǽ хъыгǽй кǽмǽн рыстис, уыцы фǽлмǽнтǽдзураг Æхсар нǽ бафсǽстис Заманхъулы рǽгътыл тезгъо кǽнынǽй.

**Амонǽг 1:** Райгуырǽн хъǽубǽстǽ алкǽмǽн дǽр адджын ǽмǽ зынаргъ вǽййы. Æхсарǽн дǽр зынаргъ ǽмǽ уарзон уыд Заманхъул! Зынаргъ –йǽ нǽудзар бǽрзонд рǽгътǽ. Зынаргъ йǽ ныллǽг парахат быдыртǽ. Уымǽн ǽмǽ ам ис йǽ уидаг. Ам арвыстой сǽ цард йǽ фыдǽлтǽ ǽмǽ ацы зǽххыл ныууагътой сǽ къахвǽд.

**Амонǽг 2:** «Лǽг дуры сǽр куы райгуыра, уǽддǽр ын уыцы дур дǽр зынаргъ у ǽмǽ йын ǽнǽ уарзгǽ нǽй» -дзырдта иу Æхсар.

Мǽ Заманхъул!

Æнǽ дǽу мын-

Сǽрдыгон бон дǽр-уазал,

Мǽ царды фǽззǽг-

Хоркǽндǽй мǽгуыр

Дǽуимǽ та

Фǽсалмусонг дǽр-Галуан

Къуындǽг ǽнǽ дǽу-

Арвыйас быдыр

**Амонǽг 1:** Ǽхсар ǽнахуыр уарзтǽй уарзта йǽ райгуырǽн хъǽу…

Хъысмǽтǽн агурǽм йǽ хǽрзтǽ,

Мǽнǽн та йǽ стырдǽр лǽвар-

Ǽрмǽстдǽр райгуырǽн хǽубǽстǽ,

Ǽрмǽстдǽр райгуырǽн хǽдзар.

Ирон зǽхх диссаг у, мǽ хуртǽ,

Йǽ цинǽй цǽссыгтǽ кǽлынц,

Мǽ зынаргъ хъǽубǽстǽн йǽ дуртǽ

Сǽ хъармǽй мады ад кǽнынц.

**Амонǽг 2:** Æхсарǽн йǽ алы зарǽг ǽмǽ ǽмдзǽвгǽйы дǽр зыны йе нǽкǽрон уарзт йǽ адǽммǽ, йǽ ивгъуыд цардмǽ, йǽ фидǽнмǽ, йǽ райгуырǽн бǽстǽмǽ.

**Æмдзǽвгǽ Райгуырǽн зǽхх ǽмǽ мǽ сызгъǽрин уарзт.**

Бǽстǽтǽ бирǽ сты, дуне-уǽрǽх,

Цард сǽ ǽнхъǽвзы фǽрнǽй.

Фǽлǽ дǽу хуызǽн, мǽ райгуырǽн зǽхх,

Ацы стыр дунейы нǽй.

Балцы уон искуы, хǽстǽг ǽви дард,

Амонд мǽн хурмǽ хǽссы.

Ǽмǽ Ирыстон цыма у мǽ мад,

Афтǽ мǽ фǽдыл кǽсы…

**Амонǽг 1:** Æхсары зǽрдǽйы уǽлдай бынат ахста мады фǽлгонц:

«Ацы дуне стыр ǽмǽ уǽрǽх у, фǽлǽ мадǽн зǽрдǽйы цы рǽсугъд бынат ис, уый та мǽнмǽ ноджы диссагдǽр кǽсы»- дзырдта Æхсар.

**Амонǽг 2:** «Сызгъǽрин фестай, Мад! Куыннǽ рох кǽнынц дǽ бирǽ фǽлмǽн ныхǽстǽ, дǽ къухты хъарм, дǽ рǽвдыд цǽстǽнгас. Цас фылдǽр азтǽ цǽуы, уыйбǽрц зǽрдыл тынгдǽр куы лǽууыс…»

**Амонǽг 1:** Мад…Бирǽ рǽсугъд хъуыдытǽ сǽвзǽры адǽймагмǽ, Чеджемты Æхсары ǽмдзǽвгǽ «Мады ном - ǽнусон» кǽсгǽйǽ :

**Æмдзǽвгǽ «Мады ном - ǽнусон»**

Зǽххыл ис иунǽг хǽзна царды

Æмǽ уый Мад у, мǽ хур, Мад.

Йǽ рǽвдыд сау дуртǽм дǽр хъары,

Фǽсуры зǽрдǽйы фǽллад.

О, мад, сызгъǽрин мад, дǽ хǽрзтǽй,

Ды кǽныс кǽстǽрты ǽнгом.

Тǽхуды, зарǽджы ныхǽстǽй,

Æнусон чи скǽны дǽ ном.

Дǽ къахвǽд агурын нǽ хǽхты,

Дǽу ǽнхъǽл уардитǽм кǽсын.

Куырттаты стыр комы уǽрǽхы

Дǽ хуыз мǽ цǽстыты хǽссын…

**Амонǽг 2:** Æхсар нǽ рох кодта мады рǽвдыд, йǽ бирǽ фыдǽбон, йǽ бирǽ тухитǽ. Рухс фǽндагыл цыди йǽ адǽмы амондǽн Æхсар. Йǽ мады ном хъуыды кǽнгǽйǽ, лǽггад кодта йǽ дыккаг мадǽн-Ирыстонǽн.

**Амонǽг 1:** Сур ныхǽстǽй нǽ, фǽлǽ зǽрдǽйыл чи ǽмбǽлы, зǽрдǽйы чи агайы, ахǽм фǽлмǽн хъǽлǽсǽй поэт дзуры Ирыстонмǽ:

Дǽ райсом хорз, мǽ Ирыстон, фǽрнǽй

Æрвит дǽ бонтǽ фидǽнмǽ тындзгǽйǽ,

Мǽнǽн дǽуǽй зынаргъдǽр нǽй,

Æз равзǽрдтǽн дǽ туг ǽмǽ зǽрдǽйǽ.

Ысхъомыл дǽн дǽ урс цонгыл кǽддǽр,

Фǽндырдзагъды-иу дǽ ǽнкъард хъǽлǽс хъуыстон.

Ысхастой мǽн дыууǽ мады- ǽмсǽр,

Æрвгъуызцǽст мад ǽмǽ ǽрвгъуыз Ирыстон…

**Амонǽг 2:** Хорз ныхǽстǽ…Хорз хъуыдытǽ…«ыскодтой мǽ дыууǽ мады – ǽмсǽр». Ǽмǽ йын дыууǽ дǽр – йǽ ныййарǽг мад ǽмǽ Ирыстон сты ǽмхуызон зынаргъ ǽмǽ адджын.

**Амонǽг 1:** Йǽ мады кой Чеджемты Æхсар иу ǽмǽ дыууǽ ǽмдзǽвгǽйы нǽ кǽны.Ныййарǽгǽй зынаргъдǽр ницы ис адǽймагǽн ǽмǽ йǽ равдисынǽн поэт агуры ног ахорǽнтǽ, поэтикон фǽрǽзтǽ .

**Ǽмдзǽвгǽ Мады ном**

Куы араст вǽййǽм дард балцы нǽ кǽртǽй,

Куы скъурǽм искуы фǽндагыл нǽ къах

Дǽ сау дзыкку ысурс вǽййы нǽ мǽтǽй

Ǽмǽ вǽййǽм дǽ иунǽг катай мах.

Ныййарǽг мад, ныййарǽг мад, дǽ номыл

Мǽ цинтǽ ǽмǽ мǽ сагъǽстǽ бǽттын.

Ǽз федтон хур дǽ къухтǽй хуыд хǽдоны,

Дǽ хуыд дзабырты базыдтон цǽуын.

Тǽхудиаг, йǽ цин ǽмǽ рǽвдыдǽй

Кǽмǽн бантыст дǽу самондджын кǽнын.

Фǽлǽ нын хай куы нал вǽййы дǽ уындǽй,

Уǽд, ехх, мǽ бон, куыд тынг зын у цǽрын.

**Амонǽг 2:** Йǽ алы дзырд ǽмǽ фǽлгонц дǽр зǽрдǽйыл ǽмбǽлы ǽмǽ адǽймаджы цыдǽр фǽлмǽндзинады хъуыдытыл бафтауы. Ǽмдзǽвгǽ «Мады ном» зǽрдыл ǽрлǽууын кǽны мады фыдǽбǽттǽ, йǽ ǽнǽхуыссǽг ǽхсǽвтǽ, йе стыр уарзондзинад хъǽбулмǽ .

**Амонǽг 1:** Фǽлǽ ис хъыгагǽн ахǽм адǽмтǽ, кǽцытǽ мады рǽвдыдмǽ бǽлгǽйǽ сǽ цард ǽрвитынц.

**Амонǽг 2:** Иу ахǽмы Ǽхсармǽ ǽрбацыд йǽ хорз ǽмгар, йǽ цǽдисон ǽмбал Моргуаты Эльбрус ǽмǽ зǽгъы: «Рагǽй дǽр хǽлар ǽмǽ уарзонǽй куы цǽрǽм, мǽ курдиат мын сǽххǽст кǽн. Ǽз мады рǽвдыд цы у, уый нǽ зонын ǽмǽ мын мǽ сидзǽры бонтыл зарǽджы ныхǽстǽ ныффыс».

**Амонǽг 1:** Тынг ǽнахуыр фǽкаст йǽ хорз ǽмгары курдиат Ǽхсармǽ. «Куынǽ йǽ зонын, цы ныффыссон, сидзǽр лǽппуйы зǽрдǽйыуаг куы никуы банкъардтон, мǽн мǽ сызгъǽрин мад йǽ хъарм базыры бын буцǽй ǽмǽ рǽсугъдǽй куы схаста, уǽд куыд ныффыссон»-хъуыды кодта Ǽхсар.

**Амонǽг 2:** Хъуыдыты ацыд Ǽхсар: иунǽг Эльбрус у, йǽ мады чи нǽ зоны, ахǽм? Мǽ фыд дǽр –иу афтǽ куы дзырдта, мǽ мадǽн йǽ рǽвдыд нǽ, фǽлǽ йǽ хуыз дǽр куы нǽ зонын. Уый дǽр афтǽ фод, фǽлǽ мǽнǽ диссаг, Къоста дǽр куынǽ зыдта йǽ мады ǽмǽ, зǽгъынц, сыхаг устыты куы фарста: «Мǽ мад цы хуызǽн уыд?»

**Амонǽг 1:** Ǽмǽ кǽддǽр Нары уǽзǽгыл Ирыстонǽн ахǽм лǽппу чи балǽвар кодта, уыцы сызгъǽрин мады ном мысынǽн ныффыста ǽнкъард зарǽджы ныхǽстǽ . Афтǽ райгуырд ǽмǽ адǽмǽн йǽхи бауарзын кодта зарǽг «Ныййарǽгǽй амонд».

**Зарǽг «Ныййарǽгǽй амонд»,**

**кǽнǽ ǽмдзǽвгǽ**

**НЫЙЙАРÆГÆЙ МОНД**

Нæ базыдтон никуы циу мады рæвдыд,

Мæ сабидуг сидзæр, æвæгæсæг уыд.

Сæууон хур цъæх арвæй

Мæн тавта йæ хъармæй

Æмæ мæм уый касти мæ мады рæвдыд.

Фæзынди мæм фыны уæд иу хатт мæ мад,

Æнкъард уыд йæ хъуыды, фæкодта мæм загъд.

Дæхи, дам, цы марыс,

Дæ цæссыг цы згъалыс,

Хæцыд мæм рæвдаугæ мæ сызгъæрин мад.

Ныййарджыты фæдыл æнкъардæй кæсын,

Мæ риуæн йæ арфы мæ сагьæс хæссын.

Нæ бафсæстæн хурæй,

Зæрдæрыст, сæркъулæй

Ныййарджыты фæдыл æнкъардæй кæсын;

Цымæ дзы кæцы у мæ мады æнгæс,

Цымæ дзы кæмæн ис мæ мады хъæлæс?

Йæ бахудт, йæ кастæй,

Йæ цин æмæ уарзтæй

Цымæ дзы кæцы у мæ мады æнгæс?

Ныййарæгæй амонд... Цæй диссаг у, цæ!

Уый æрдзы хæрзтимæ нæ кæны хæццæ.

Æмæ йæ буц дарут,

Ныййарæгæн барут.

Ныййарæгæй амонд... Цæй диссаг у, цæ!

**Амонǽг 2:** Ныййарǽгǽй амонд цǽй диссаг у, цǽ ! Нǽй ǽмǽ ǽвǽццǽгǽн никуы райгуырдзǽн ахǽм кǽстǽр, ныййарǽгǽн йǽ фыдǽбǽттǽн хуызǽн аргъ чи скодта.

Йǽ сыгъдǽг уарзт йǽ фǽлмǽн мидбылты худт, йǽ рǽвдауǽн ныхас ǽргомзǽрдǽйǽ лǽвар кǽны йǽ хъǽбулǽн ныййарǽг мад.

**Ǽмдзǽвгǽ «Дунейы хǽрзтǽн сǽ диссагдǽр –Мад»**

Дунейы хǽрзтǽн сǽ диссагдǽр –Мад,

Цардǽн йǽ цин у уый, цардǽн- йǽ ад.

Мадǽн йǽ уарзтǽй у зǽрдǽ бǽрзонд,

Мады фǽлмǽн уарзт нǽ кǽны зǽронд

Рагбонтǽй арǽх ǽрбайхъусын ǽз

Царды улǽнтимǽ мады хъǽлǽс.

Мад цыма, раджы куыд уыди, кǽддǽр,

Афтǽ мын дзуры, фǽдзǽхсы цыдǽр…

**Амонǽг 1: «**Адǽймагǽн йǽ мад ǽмǽ йǽ фыд зǽрдǽйы базыртǽ сты. Зǽрдǽйǽн базыртǽ куы уа, уǽд та цǽрын ǽнцон у»-дзырдта Ǽхсар. «Уыдон фǽндагамонǽг сты, ǽмǽ нǽ цардǽн йǽ рǽсугъддǽр, йǽ бǽрзонддǽр рындзытǽм хонынц. Мǽ зǽрдǽйǽн йǽ сызгъǽрин базыртǽ рагǽй нал сты, уǽддǽр сǽ мысын ǽмǽ сǽ кǽддǽры хъармǽй абон дǽр ма цǽрын. Мад ǽмǽ фыд-хур ǽмǽ зǽхх. Хуры хъарм нǽ тавы, зǽххы фарнǽй цǽрǽм.» **Зарǽг «Сызгъǽрин базыртǽ»,**

**кǽнǽ :**

**«…**Мǽ рагуалдзǽг мǽм ивгъуыд бонтǽй нал зыны,

Мǽн та зǽгъын ǽдзухǽй дǽр фǽнды:

Мǽ зǽрдǽйы дыууǽ сызгъǽрин базыры

Сымах стут, мǽ мад ǽмǽ мǽ фыд».

**Амонǽг 2: «**Ирон адǽмǽн бирǽ хорз ǽгъдǽуттǽ баззад сǽ фыдǽлтǽй, фǽлǽ фарны хǽдзарǽн йǽ астǽуккаг цǽджындз куыд уа, афтǽ ирон ǽгъдǽутты ахсджиагдǽр ǽмǽ рǽсугъддǽр у хистǽрǽн кад кǽнын, хистǽры буц дарын», хъуыды кодта Æхсар ǽмǽ ныффыста бирǽ зарджытǽ адǽмы ǽхсǽн фǽзминаг ǽмǽ рǽсугъд чи уыд, йǽ цард ǽнǽнхъǽлǽджы кǽмǽн аскъуыди, афтǽмǽй уǽлǽуыл йǽ ном кадджынǽй чи ныууагъта, уыдоныл. Мǽнǽ сǽ иу:

**Кǽсǽбиты Митяйы зарǽг**

**Амонǽг 1:** «Ирон цард рǽсугъд у хистǽр ǽмǽ кǽстǽры амондǽй. Хистǽр-кадджын, кǽстǽр-амондджын, ахǽм бǽстǽйы цǽрын цы хъǽуы!Æмǽ нǽ фыдǽлтǽ кǽд истǽмǽй домбай уыдысты ǽмǽ сǽхи истǽмǽй амондджын хуыдтой, уǽд ǽрмǽстдǽр уымǽй. Сǽ хистǽр кадджын уыди, сǽ кǽстǽр `ǽхсарджын ǽмǽ уыцы дыууǽ хъуыддаджы иумǽ рǽсугъд фидыдтой.

Нǽ буц хистǽртǽ бирǽ азты буцǽй цǽрǽнт. Ǽгъдау хистǽрǽй цǽуы. Хǽдзары мидǽг каджын хистǽр куы уа, уǽд йǽ кǽстǽртǽм лǽмбынǽг кǽсы ǽмǽ йǽ ǽрфыджы фезмǽлдǽй дǽр ǽмбарын кǽны»-дзырдта Ǽхсар зарǽг «НÆ БУЦ ХИСТÆРТÆ»-йы ныхǽстǽ фысгǽйǽ

**ЗАРǼГ « НÆ БУЦ ХИСТÆРТÆ»,**

**КǼНǼ**

Бирæ нын цæрат, нæ буц хистæртæ,

Уæ фарнæй фæрнджын — ирон хæдзæрттæ.

Сымахæй цæуынц уæ хорз кæстæртæм

Хъæбатырдзинад, рæсугъд æгъдæуттæ.

Ацы дунейы адджынæн баззад

Фыдæлты уæзæг, райгуырæн бæстæ.

Терчы донæй дæр, нæ буц хистæртæ,

Нæ бафиддзыстæм уæ бирæ хæрзтæ.

Карз тохы заман Бæсты сæрвæлтау,

Знаджы гæнах уæ риутæй састат.

Уæддаǽр нæ буцæй нæ цардуалдзæджы

Уæ фæллад къухтыл бирæ фæхастат.

Нæ Иры зæхмæ бæрзонд уæлæрвтæй

Хъызт зымæджы дæр зæрин тын хауы.

Æмæ рæсугьдæй хистæры зондæй

Кæстæры амонд æфсир æфтауы.

Цы нын баззади рæсугъддзинадæй,

Нæ фæрныг царды уый байтаудзыстæм.

Нæ буц хистæртæ, мах уе сконд артдзæст

Æрхуыссын кæнын нæ бауадздзыстæм.

**Амонǽг 1:** Æхсар зǽрдиагǽй уарзта ирон дзаума, ирон ǽгъдау, ирон дзырд.

«Æз фыссын, иронǽй ма чи баззад, ǽрмǽстдǽр уыдонǽн. Ирон ныхасǽй, ирондзинадǽй йǽ сǽр бǽрзǽнтты чи хǽссы, уыдонǽн мǽ риуыл фǽндаг»-дзырдта Æхсар. Цы рǽстǽг базыдтон ǽдǽрсгǽ

Иронау чиныджы кǽсын,

Уǽдǽй нырмǽ рǽсугъд нывǽстǽй

Мǽ риуы царды цин хǽссын.

**Кǽнǽ та: Ирон дзырд**

Дǽ зǽрдǽйы бынǽй цы бǽстǽйы уарзыс,

Гъе уый у дǽ хъысмǽт, дǽ ном.

Ирон дзырд у махǽн нǽ фыдǽлты намыс,

Ирон дзырд-нǽ Иры цǽсгом…

**Амонǽг 2:** Чеджемты Æхсар цардмǽ каст йǽхи сǽрмагонд цǽстǽнгасǽй, йǽ цин ǽмǽ йын йǽ хъыг уыдта йǽхирдыгонау. Мǽхъǽл цы Иры фǽсивǽды бабын кодтой, уыдонǽн скодта ǽнусон цыртдзǽвǽнтǽ. Бесланыхъǽуы фыдбǽллǽх дǽр Æхсарǽн йǽ иувǽрсты нǽ ацыд.

**Æмдзǽвгǽ «Хурбоны цǽссыгтǽ»**

Оххай, нǽ сабитǽ, охай нǽ кǽстǽртǽ,

Сайдǽй уыл рацыд хъысмǽт.

Дон – дон кǽнгǽйǽ уыл рухс дуне баталынг,-

Дон ма куыд баназǽм уǽд?!

О, дон уǽ фǽласа, удхор фыдызнǽгтǽ,

Ссарат хуыцауы фыдǽх!

Мадǽй нǽма райгуырд ахǽм хъǽддаг сырдтǽ,-

Зǽхх сǽ куыд урǽдта, зǽхх!..

**Амонǽг 1:** Уǽдǽ дзǽнǽты бадинаг ǽрыгон фǽсивǽдǽй йǽ царды хур кǽуыл баталынг, уыдонǽй цал адǽймаджы ном ǽрымысыд, цалы ном скодта ǽнусон: сеппǽт чи фǽнымайдзǽн, фǽлǽ дзы иумǽ байхъусǽм…

**Зарǽг**

**Амонǽг 2:** Ǽхсары сфǽлдыстады ис алыхуызон зарджытǽ: ирон адǽмы хъǽбатыртыл, сгуыхт адǽймǽгтыл, лǽгдзинадыл, уарзондзинадыл

**Амонǽг 1:** Уарзондзинадыл иу ǽмǽ дыууǽ уацмысы нǽ ныффыста Ǽхсар

**Зарǽг кǽнǽ**

Уалдзыгон бǽласǽн сыфтǽр чи радта,

Цъǽх арвыл зǽрин хур кǽй коймǽ скасти,

Уый уарзондзинад у, уый уарзондзинад у,

Хǽзнаты хǽзнадǽр, гъей!

Цъиуы дǽр заргǽйǽ тǽхын чи кǽны,

Уидǽгтǽ зǽххы цъар кǽй цинǽй стыдтой,

Уый уарзондзинад у, уый уарзондзинад у,

Нǽ исбон, нǽ амонд, гъей

**Амонǽг 2:** Хорз миниуǽг у, Ǽхсар уарзондзинады ǽнкъарǽнтǽ ǽрдзы уавǽртимǽ кǽй бǽтты ǽмǽ уымǽй уацмыс удджындǽр кǽй кǽны, уый.

**Зарǽг «Цъǽйдон»**

**Амонǽг 1:** Бирǽ дзурǽн ис Чеджемы-фырты ǽмдзǽвгǽты, зарджыты хицǽндзинǽдтыл, аивдзинадыл, адǽмон миниуджытыл, поэтикон мадзǽлттыл. Фǽлǽ Ǽхсар канд зарджытǽ ǽмǽ ǽмдзǽвгǽтǽ нǽ фыста, зыдта алхыскъ кǽнын, ахудын дǽр йǽ мдзǽвгǽты.

**Халон ǽмǽ рувас»-ы нырыккон вариаци**

Фыдбоны Халон,

Цыма дзырдхъалон

Хуыцауǽй дардта,-

Дзырды мур ссардта. Къǽдзǽх бǽрзондыл

Дзǽбǽх ǽрбадти,

Йǽ конд , йǽ зондыл

Фырдисǽй марди.

«Уǽд та ныззарон!»-

Фǽзǽгъы Халон.

Йǽхи лǽмары,-

Дзырд дзыхы дары… Уǽд дын ǽм Рувас

Хъуызгǽ ǽруайы.

Дзырды сой- минас

Йǽ фындзыл уайы.

Бынǽй йǽм худы,

Хǽрдмǽ йǽм уасы:

«Дǽттǽй, тǽхуды,

Дǽ цǽстǽнгасы Цǽйбǽрц ǽфсарм и!

Цы тых, цы хсар и!

Дǽ базыры бын

Цы гǽнǽрар и!

Цы сты дǽ разы

Уǽрццой, Дзывылдар,-

Хуыцауǽ й разы

Ды дǽ Пехуымпар! Нǽ поэт-хъузон

Иратаманы!

Нǽ уыд дǽ хуызǽн

Нǽртон заманы!

Дǽ вариацитǽ,

Ǽллǽх, ахъаззаг!

Дуду «цы-цы-тǽ»,-

Мǽ уд сǽ баззад.

Кǽйдǽр мотивтǽ,

Кǽцондǽр мифтǽ…

Кǽм сǽ ǽвзарыс,

Куыд хорз сǽ ссарыс

Дǽ фǽхъхъау фǽуон,

Уǽлǽ сау бǽлон!

Куыд ма дǽ зǽгъон?

Куыд дǽ раппǽ лон? Ǽ рмǽ ст ма зарын

Дǽ хи хъǽ лǽ сǽ й

Куы зонис,уǽ д нын

Бǽ ззис Цǽ ргǽ сǽ н»

Козбау ныхǽ стыл

Уыд Халон ахуыр.

Ныддымст фырхъалǽ й

Йǽ сау дǽ ллагхъуыр. Уǽ ддǽ р ыл сонтǽ й

Фǽ тъǽ лланг ласта:

«Цы дǽ лимон дǽ

Мǽ цурмǽ рхаста?!»

Сырд ǽ м фǽ мǽ сты,

Фǽ цыргъ йǽ дǽ ндаг:

«Фǽ кǽ л мǽ хǽ рзтыл,

Гъы, дзǽ гъǽ лхǽ тǽ г!» Нǽ Халон:Хъуаг! Хъуаг!» -

Зǽ гъгǽ , фǽ кодта.

Сыллынк-рувас та

Тǽ ргайǽ згъордта…

**Амонǽг 2:** Чеджемты Æхсары цардǽй ист цыбыр хъуыдытǽй алкǽцыйы дǽр ис тынг арф хъуыды. Зǽгъǽм:

**Зǽ**ххǽн ис хицау. Чи йǽ агура, уый йǽ ссардзǽн, цы хорздзинад дзы курай, уый дын ратдзǽн. Йǽ рудзынг ын бахой ǽмǽ дын йǽ сызгъǽрин дуар байгом кǽндзǽн.

**Ис** ахǽмтǽ: ǽгас дуне уыны, фǽлǽ кǽм райгуырд ǽмǽ схъомыл, уыцы гыццыл хǽдзар нǽ уыны. Дунейы кǽрǽттǽм искǽй хǽрзты фены ǽмǽ базоны, фǽлǽ йǽ фарсмǽ йǽ хотǽ ǽмǽ йе фсымǽрты нǽ уыны ǽмǽ нǽ зоны. Хуыцау нǽ ахǽм лǽгтǽй бахизǽд.

**Са**наты Семмǽ , дам, ǽртǽ фарсты радтой:

-Чи у зондджындǽр?

-Цардмǽ лǽмбынǽг чи кǽсы ǽмǽ адǽмы хǽрзтǽй йǽхицǽн зонд чи исы, уый у зондджын.

-Чи у тыхджын?

Йǽхиуыл йǽ бон кǽмǽн цǽуы ǽмǽ йǽ зǽрдǽйы рохтыл фǽстǽмǽ хǽцын чи фǽразы, уый у тыхджын.

-Чи у амодджын?

-Мулчы фǽдыл чи нǽ цǽуы, цы йǽм ис, уый ǽгъгъǽд кǽмǽ кǽсы ǽмǽ йǽ фагǽй фылдǽр чи нǽ агуры, уый у амондджын.

**Ма**хǽн нǽ хистǽр у зондамонǽг, ǽгъдаудǽттǽг ǽмǽ уынаффǽгǽнǽг фынджы уǽлхъус, хǽдзары ǽмǽ хъǽубǽсты мидǽг дǽр.

Махǽн нǽ кǽстǽр, инǽлар куы уа, уǽд дǽр лǽууы уырдыгыстǽг йǽ хистǽртǽн. Фыдǽлтǽй нын баззад: хистǽр ǽмǽ кǽстǽры ǽгъдауǽй рǽсугъд у ирон цард.

**Ца**рд азтǽй баргǽ нǽу, лǽджы цард кад ǽмǽ ǽгъдауǽй, ǽхсар ǽмǽ лǽгдзинадǽй баргǽ у. Адǽмы зǽрдǽйы иу йǽхицǽн номы стыр мǽсыг чи самадта, ахǽмтǽ уыдысты зарǽджы сǽр.

**Куы**д фǽцардтǽ?

Адǽмыл дис кǽнгǽйǽ.

Цǽмǽн?

Хуыздǽр ǽнхъǽл-иу кǽмǽн уыдтǽн, уый – иу фыддǽр разынд.

**Ам**ондджын уыцы адǽймаг у, царды йǽ цы хорздзинад саразын хъǽуы, уый ǽрыгонǽй чи бамбары ǽмǽ йǽ царды уалдзǽджы арфǽйаг хъуыддагыл чи фǽхǽст вǽййы.

**Амонǽг 1:Тынг цǽуынц зǽрдǽмǽ йǽ хъуыдытǽ:**

**Х**уыцау адǽймагǽн йǽ цǽсгоммǽ нǽ кǽсы. Хуыцау адǽймагǽн йǽ зǽрдǽмǽ кǽсы.

**Хъ**ǽздыг хǽдзарǽй хорз бǽх балхǽн, мǽгуыр хǽдзарǽй та хорз чындз ǽрхǽсс.

**Æ**взǽр кǽстǽртǽ куы рахъомыл вǽййынц, уǽд хорз хистǽртǽ нал фǽхъǽуынц.

**З**ǽрдиаг ныхас кǽнǽн ис ǽрмǽстдǽр мадǽлон ǽвзагыл.

**Ф**ǽрныг сылгоймаг цы хǽдзары ис, уыцы хǽдзар йǽ рудзгуытǽй худы.

**Амонǽг 2:**Тынг арф хъуыды ма ис мǽнǽ ацы ныхǽсты:

**И**вгъуыд бонтǽй дǽ фыдǽлты зынг ǽрхǽсс ǽмǽ дзы дǽ кǽстǽртǽн арт скǽн

**М**идбылты иу фǽлмǽн бахудт адǽймаджы цǽсгомы авд аипдзинады ǽмбǽхсын фǽразы.

**У**ǽздан лǽг уайдзǽф ныхасǽй куыд фǽрисса, афтǽ топдзǽфǽй нǽ фǽрисдзǽн.

**З**ǽххыл алцǽмǽй ǽххǽст адǽймаг нǽй, фǽлǽ ǽппǽтǽй зондджындǽр уый у, ǽмǽ йǽ аиппытǽ ǽмбǽхсын чи зоны.

**М**адǽлон ǽвзаг зонын ǽмǽ уарзын у Райгуырǽн бǽстǽ зонын ǽмǽ уарзыны ǽвдисǽн.

**М**ǽсыг йǽ зǽронд дуртыл лǽууы. Зǽронд дур куы рафтауай, уǽд ног дуртǽ коммǽ акǽлдзысты.

**А**хǽм рǽстǽг ралǽууыд ǽмǽ хорзǽй хорз ничиуал зǽгъы, ǽвзǽрǽй – ǽвзǽр.

«**Ц**ымǽ ǽз та ацы зǽххыл мǽ фǽстǽ цы ныууадздзынǽн» - афтǽ чи хъуыды кǽна, уый Ирыстонǽн бǽзгǽ лǽг у.

**Ǽ**нǽнизǽй йǽхи мǽгуыр чи хоны, уый ǽцǽг мǽгуыр у.

**А**цы зǽххыл фǽздǽг кǽмǽй не ссыд, ахǽм арт ничима скодта.

**И**у адǽмǽн дǽр фесафǽн нǽй, сǽхǽдǽг сǽхи куы нǽ сафой, уǽд.

**Р**ǽсугъд зǽрдǽ адǽймагǽн хуыцауы лǽвар у , ǽмǽ царды алы хорздзинад дǽр рǽсугъд зǽрдǽйǽ уымǽн цǽуы.

**Ǽ**взаг ǽрмǽст дзурынǽн нǽу, ǽвзаг ǽгъдау у. Уымǽй дарддǽр ǽвзаг адǽймагǽн ǽвдисы йǽ удыхъǽд, йǽ зǽрдǽйы уаг ǽмǽ йǽ сǽрызонд.

**М**адǽлон ǽвзаг кǽмǽн нǽй, фыдǽлтǽй ǽгъдау кǽмǽн нǽ баззад, уыцы адǽймагǽн Фыдыбǽстǽ дǽр нǽй.

**Ф**ыдǽлтǽй кадджын уыд ахǽм адǽймаг: удǽй – рǽсугъд, зǽрдǽйǽ – хъǽздыг.

**Фыд** йǽ сывǽллонǽн йǽ хъǽбǽр ныхасǽй амоны цардмǽ фǽндаг. Мад та – йǽ фǽлмǽн, йǽ рǽвдыд ныхасǽй.

**Хъ**ǽздыг уǽвын хорз у, фǽлǽ хъǽздыг лǽгмǽ дǽр ǽхца йедтǽмǽ куы ницы уа, уǽд мǽгуыр у.

**А**дǽймагǽн йǽ кǽрты цы ис, уый кауы зыхъхъырǽй дǽр фендзынǽ, фǽлǽ йǽ зǽрдǽйы цы ис, уымǽ та кǽцǽй бакǽсдзынǽ?

**Ǽ**гъдауы мидǽг хистǽртыл афǽлгǽс ǽмǽ, сǽ кǽстǽртǽ цы сты. Уый бамбардзынǽ .

**И**рон адǽм домбай уǽд уыдысты, хорзǽн арфǽ куы кодтой, ǽвзǽрǽн – уайдзǽф.

**Ф**ынгыл бирǽ чи бада, уый хǽринаг дǽр ǽгад кǽны ǽмǽ ǽфсины дǽр.

**Амонǽг 1:**Тынг аив сты Чеджемты Æхсары цыбыр радзырдтǽ «Урсдуры лǽгǽт» ǽмǽ «Ирыстоны фарны куывд». Фǽсурокты кǽсынǽн уǽлдǽр кълǽсты скъоладзаутǽн сты тынг цымыдисаг ǽмǽ пайда.

**Амонǽг 2:** Ǽхсары сфǽлдыстады ма стыр бынат ахсынц сабырдзинадыл тохы темǽтǽ, уый сиды цǽмǽй нǽ рухс дуне уа сабыр ǽмǽ рǽсугъд:

Хъахъхъǽнут цард,

Сабырдзинадǽн нǽ фаг

Кǽны уǽлдǽф,

О адǽм!

Хǽсты сау стьалыты

Ма бауадзут арвǽй ǽрхауын.

**Амонǽг 1:** Ǽмǽ мах, дунейы ǽппǽт адǽм, хъуамǽ архайǽм, цǽмǽй хǽст макуы ǽрцǽуа, цǽмǽй курдиатджын кǽстǽртǽ размǽ хǽссой сǽ хистǽрты ǽмǽ фыдǽлты фарн ǽмǽ намыс, хъǽздыгдǽр кǽной нǽ ирон ǽвзаг.

**Амонǽг 2:** Æхсар бирǽ азты уǽхскуǽзǽй лǽггад фǽкодта Ирыстоны адǽмǽн

Бирǽ рǽнхъытǽ ныффыста, ǽдзух дǽр - иу ссардта ирон хъǽздыг дзырдты рǽсугъддǽр ǽмǽ фǽлмǽндǽр дзырдтǽ.

Ахǽм гуырдтǽ ма ноджы фылдǽр куы уаид ирон адǽммǽ, уǽд Ирыстон уаид домбайдǽр, ныфсджындǽр, кадджындǽр.

**Амонǽг 1:** Ацы зǽххыл куыннǽ цардис рǽсугъд адǽм: рǽсугъд зǽрдǽйǽ, кондǽй ǽмǽ зондǽй, ǽгъдауǽй ǽмǽ курдиатǽй…

Уыдоны артдзǽстǽй абон ǽртхуыз стǽм мах дǽр. Уымǽн ǽмǽ сǽ фарн уǽлǽуыл махǽн ныууагътой, кǽрǽдзийы фылдǽр уарзынǽн, хуыздǽр ǽмбарынǽн…

Уыцы кадджын адǽймǽгтǽй иу уыдис Ǽхсар. Уымǽ уыдис иунǽг стыр бǽллиц: «Мǽ дзыллǽйы зǽрдǽ куы ссарин ǽмǽ йын йǽ фǽлмǽн хъǽдгǽмттǽ куы бадзǽбǽх кǽнин ирон зарǽджы зǽлтǽй»

**Амонǽг 2:** Чиныг «Ирон зарǽджы» разныхасы Æхсар ныффыста ахǽм зǽрдǽмǽ хъаргǽ ныхǽстǽ : «Хур скаст ǽмǽ аныгуылд, афтǽ цыбыр у адǽймаджы цард. Арвы астǽуǽй ратахт тǽмǽнтǽ калгǽ стъалы ǽмǽ ǽхсǽвы тары ǽрбайсǽфт. Тǽхгǽ стъалыйǽн та ноджы цыбырдǽр у йǽ фǽндаг. Ноджы цыбырдǽр у йǽ цард».

**Амонǽг 1:** Æхсар уыди ацы зǽххы тǽхгǽ стъалытǽй иу ǽмǽ цалынмǽ ирон ныхас, ирон зарǽг цǽрой, уǽдмǽ ацы уарзон зǽххыл йǽ номы рухс нǽ бамынǽг уыдзǽн. Ǽнǽ зарǽг цы уаид цымǽ цард,

Ǽнǽ фǽндыр цы кǽнид цымǽ зǽрдǽ !

Кǽмдǽр та ссыгъди циндзинады арт,

Ǽмǽ тǽхынц ыстъалытау йǽ зǽлтǽ .

Фǽцудǽн махǽн ацы зǽххыл нǽй,

Кǽдмǽ уой немǽ зарǽг ǽмǽ фǽндыр.

Кǽсы мǽм афтǽ, цыма хуры рухс тынтǽй

Цард Иры сǽрмǽ ног зарǽг нывǽнды.

**Сабыр хъуысы зарǽг «Нǽртон симд»**

**Амонǽг 4:** Тǽхуды мǽ йǽ цǽргǽйǽ

Зǽххыл рǽсугъд фǽд чи уадзы,

Æхсары хуызǽн зǽрдǽйǽ

Йǽ ирон бǽстǽ чи уарзы! **Зарǽг фǽхъǽрдǽр ǽмǽ кафынц симд**

**Кǽронбǽттǽн**